KIRJALLINEN KYSYMYS E-1952/99 esittäjä(t): Gerhard Hager (NI) neuvostolle. Lapsiporno.



Virallinen lehti nro 203 E , 18/07/2000 s. 0094 - 0095



KIRJALLINEN KYSYMYS E-1952/99 esittäjä(t): Gerhard Hager (NI) neuvostolle (9. marraskuuta 1999) Aihe: Lapsiporno Lapsipornon leviäminen Internetissä on äärioikeistolaisen ja -vasemmistolaisen aineiston leviämisen ohella yksi tämän hetken suurimmista ongelmista. Aiheesta on keskusteltu julkisuudessa viime aikoina kiivaasti. Voiko neuvosto vastata seuraaviin kysymyksiin: 1. Kuinka moni Europolin henkilökunnasta vastaa lapsipornon torjumista koskevista asioista? 2. Millainen on näiden henkilöiden toimenkuva? 3. Millaista yhteistyötä Europol tekee kansallisten viranomaisten kanssa tällä alalla? 4. Onko olemassa tilastoja siitä, kuinka tehokkaasti Europol on toteuttanut toimia Internetissä leviävän lapsipornon torjumiseksi? Vastaus (24. tammikuuta 2000) Arvoisan parlamentin jäsenen esittämien kysymysten osalta on pantava merkille seuraavaa: 1. Neuvosto täydensi 3. joulukuuta 1998 tekemässään päätöksessä (1) Europol-yleissopimuksen liitteessä olevia rikollisuuden muotojen määritelmiä ihmiskaupan osalta, siten että siihen sisältyvät lapsipornoaineiston tuotanto, myynti ja levittäminen. Europolilla on siis toimivalta käsitellä lapsipornografian levittämistä riippumatta siitä, miten sitä levitetään (paperilla, Internetissä jne.) 2. Europolin normaaleihin työtapoihin kuuluu 45 Europolin yhteyshenkilön välinen tietojenvaihto, jonka jäsenvaltiot ovat siirtäneet Europolille ja jota 17 erikoistuneen rikosanalyytikon toiminta tukee. Europolin painopisteenä on pääasiassa analysointitoiminta, erityisesti strategisten analyysien tukeminen tilanneraporttien ja uhkanarviointien tekemistä varten, sekä jäsenvaltioiden viranomaisten operatiivisten hankkeiden tukeminen. Tämän lisäksi kaksi Europolin henkilökuntaan kuuluvaa toimii nykyisin täyspäiväisesti ihmiskaupan lapsiporno mukaan lukien torjunnassa. Ensi vuonna näihin tehtäviin palkataan lisäksi yksi uusi henkilö. Heitä avustaa erityishankkeissa muiden Europolin yksiköiden henkilökunta, erityisesti analyytikot, atk-henkilöstö ja koulutusvastaavat. 3. Europolin erityistehtävänä tällä rikollisuuden alueella on edistää ihmiskauppaa harjoittavien verkostojen vastaista toimintaa ja niiden hajottamista, painopisteenä erityisesti seksuaalinen hyväksikäyttö ja lapsiporno. Tämä tapahtuu kahdenvälisen tietojenvaihdon avulla Europolin yhteyshenkilöiden kautta, niin että analysoidaan uusimpia suuntauksia, toimintatapoja ja kehitystä. Tässä yhteydessä voidaan mainita myös Europolin aloite järjestää lapsipornografian torjuntaa ja Internetiä käsittelevä Europolin kurssi. 4. Europolin ja kansallisten viranomaisten yhteistyönä järjestetään edellä mainitun tietojenvaihdon lisäksi säännöllisesti aihetta käsitteleviä kokouksia, joihin osallistuvat kyseessä olevan rikollisuuden muodon asiantuntijat jäsenvaltioista. Kokouksissa vaihdetaan tietoja kokemuksista ja hyvistä toimintatavoista sekä uusimmista suuntauksista ja toimintatavoista. Joihinkin näistä kokouksista osallistuvat myös kansalaisjärjestöt, kuten La Strada ja Solwodi. 5. Lisäksi Europolin asiantuntijat osallistuvat muihin eurooppalaisiin aloitteisiin: he toimivat esimerkiksi STOP-ohjelmaa koskevina neuvonantajina. Tällä hetkellä ei ole saatavilla tietoja nimenomaan tätä alaa koskevista Europolin aloitteista: toimintaa valmistelevat ja sen suorittavat kansalliset lainvalvontaviranomaiset. Palautetaan mieliin, että Europol-yleissopimuksen mukaan Europolin tehtävänä on avustaa jäsenvaltioiden viranomaisia järjestäytyneen rikollisuuden torjunnassa, ei itse harjoittaa operatiivista toimintaa. 6. Koska Europol aloitti toimintansa virallisesti vasta 1. heinäkuuta, erityisten tukihankkeiden kehittämiseen on ollut melko vähän aikaa. (1) EYVL C 26, 30.1.1999, s. 21.